DECIZIA COMISIEI
din 23 aprilie 2007
de stabilire, pentru anul de comercializare 2007/2008, a valorilor ajutorului pentru diversificare și ale ajutorului suplimentar pentru diversificare care trebuie acordate în temeiul regimului temporar de restructurare a industriei zahărului în Comunitate
[notificată cu numărul C(2007) 1717]
(Numai textele în limbile spaniolă, cehă, greacă, letonă, maghiară, portugheză, slovacă, slovenă, suedeză și finlandeză sunt autentice)
(Text cu relevanță pentru SEE)
(2007/278/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 320/2006 al Consiliului din 20 februarie 2006 de instituire a unui regim temporar de restructurare a industriei zahărului în Comunitatea Europeană și de modificare a Regulamentului (CE) nr. 1290/2005 privind finanțarea politicii agricole comune (1),
având în vedere Regulamentul (CE) nr. 968/2006 al Comisiei din 27 iunie 2006 de stabilire a normelor de aplicare a Regulamentului (CE) nr. 320/2006 al Consiliului de instituire a unui regim temporar de restructurare a industriei zahărului în Comunitatea Europeană (2), în special articolul 13 alineatul (1),
întrucât:
(1)
Comisia trebuie să stabilească, până la 31 martie 2007, sumele atribuite fiecărui stat membru în cauză în ceea ce privește ajutorul pentru diversificare, prevăzut la articolul 6 din Regulamentul (CE) nr. 320/2006, ajutorul suplimentar pentru diversificare, prevăzut la articolul 7 din respectivul regulament și ajutorul tranzitoriu pentru anumite state membre, prevăzut la articolul 9 din regulamentul menționat anterior.
(2)
Valorile ajutorului pentru diversificare și ale ajutorului suplimentar pentru diversificare se calculează pe baza cantității de cote de zahăr la care se renunță în statul membru în cauză în cursul anului de comercializare 2007/2008, astfel cum este prevăzut la articolul 13 alineatul (2) din Regulamentul (CE) nr. 968/2006,
ADOPTĂ PREZENTA DECIZIE:
Articolul 1
Sumele acordate fiecărui stat membru în cauză în ceea ce privește ajutorul pentru diversificare și ajutorul suplimentar pentru diversificare, prevăzute la articolele 6 și 7 din Regulamentul (CE) nr. 320/2006, astfel cum sunt stabilite în funcție de cotele la care se renunță în cursul anului de comercializare 2007/2008, sunt menționate în anexa la prezenta decizie.
Articolul 2
Prezenta decizie se adresează Republicii Cehe, Republicii Elene, Regatului Spaniei, Republicii Italiene, Republicii Letonia, Republicii Ungaria, Republicii Portugheze, Republicii Slovenia, Republicii Slovace și Republicii Finlanda.
Adoptată la Bruxelles, 23 aprilie 2007.